คำสั่งคณะกรรมการคุ้มครองผู้บริโภค ที่ 1/2561 เรื่อง ห้ามขายสินค้าอุปกรณ์จัดฟันแฟชั่น 
คำสั่งคณะกรรมการคุ้มครองผู้บริโภค
คำสั่งคณะกรรมการคุ้มครองผู้บริโภค
ที่ ๑/๒๕๖๑
เรื่อง
ห้ามขายสินค้าอุปกรณ์จัดฟันแฟชั่น[๑]
 

ตามคำสั่งคณะกรรมการคุ้มครองผู้บริโภคที่
๑๐/๒๕๕๒ ลงวันที่ ๓๑ กรกฎาคม ๒๕๕๒ เรื่อง ห้ามขายสินค้าลวดดัดฟันแฟชั่น
ซึ่งคณะกรรมการคุ้มครองผู้บริโภคได้มีคำสั่งห้ามขายสินค้าลวดดัดฟันแฟชั่น
เป็นการถาวร นั้น

คณะกรรมการคุ้มครองผู้บริโภค
ในการประชุมครั้งที่ ๑๑/๒๕๖๐ เมื่อวันที่ ๒๗ ธันวาคม ๒๕๖๐ พิจารณาแล้วเห็นว่า
สินค้าอุปกรณ์จัดฟันแฟชั่นเป็นสินค้าที่อาจเป็นอันตรายแก่ผู้บริโภค
ทั้งการใส่อุปกรณ์จัดฟันแฟชั่นอาจใช้เครื่องมือและกระบวนการที่ไม่สะอาด
อาจส่งผลเสียต่อสุขภาพอนามัยในช่องปาก โดยทำให้เกิดฟันผุ ฟันผิดรูป
หรือเกิดการระคายเคือง
หรืออักเสบของอวัยวะภายในช่องปากและติดเชื้อจนเป็นอันตรายถึงชีวิต
และจากข้อมูลผลการทดสอบของกรมวิทยาศาสตร์บริการ กรมวิทยาศาสตร์การแพทย์ พบว่า
มีสารปนเปื้อนซึ่งเป็นโลหะหนัก เช่น ตะกั่ว พลวง ซีลีเนียม โครเมียมและสารหนู
เนื่องจากคำสั่งคณะกรรมการคุ้มครองผู้บริโภคที่ ๑๐/๒๕๕๒ ลงวันที่ ๓๑ กรกฎาคม ๒๕๕๒
เรื่อง ห้ามขายสินค้าลวดดัดฟันแฟชั่น ไม่ได้กำหนดบทนิยามคำว่า สินค้าลวดดัดฟันแฟชั่น
และคำว่า ขาย ไว้ จึงทำให้ขาดความชัดเจนในคำสั่งห้ามขายดังกล่าว

อาศัยอำนาจตามความในมาตรา
๓๖ วรรคสอง แห่งพระราชบัญญัติคุ้มครองผู้บริโภค พ.ศ. ๒๕๒๒ และที่แก้ไขเพิ่มเติม
คณะกรรมการคุ้มครองผู้บริโภคจึงมีคำสั่ง ดังต่อไปนี้

ข้อ ๑ ให้ยกเลิกคำสั่งคณะกรรมการคุ้มครองผู้บริโภคที่
๑๐/๒๕๕๒ ลงวันที่ ๓๑ กรกฎาคม ๒๕๕๒ เรื่อง ห้ามขายสินค้าลวดดัดฟันแฟชั่น

ข้อ ๒ ในคำสั่งนี้
อุปกรณ์จัดฟันแฟชั่น
หมายความถึง สินค้าหรือวัสดุอื่น ๆ เช่น
ลวดหรือยางวงที่นำไปคล้องหรือผูกติดไว้ในบริเวณช่องปากหรือบนฟัน หรือการกระทำ
อื่นใดที่มีลักษณะคล้ายคลึงกันที่มีวัตถุประสงค์เพื่อต้องการความสวยงาม
โดยไม่มีผลต่อการรักษาทางการแพทย์
ขาย หมายความว่า
ให้เช่า ให้เช่าซื้อ หรือจัดหาให้ไม่ว่าด้วยประการใด ๆ
โดยเรียกค่าตอบแทนเป็นเงินหรือผลประโยชน์อย่างอื่น
ตลอดจนการเสนอหรือการชักชวนเพื่อการดังกล่าวด้วย

ข้อ ๓ ห้ามขายสินค้าอุปกรณ์จัดฟันแฟชั่น

ทั้งนี้
ตั้งแต่บัดนี้เป็นต้นไป


สั่ง ณ วันที่ ๓๐
มกราคม พ.ศ. ๒๕๖๑
สุวพันธุ์ ตันยุวรรธนะ
รัฐมนตรีประจำสำนักนายกรัฐมนตรี
ประธานกรรมการคุ้มครองผู้บริโภค












ปวันวิทย์/จัดทำ
๒๗ เมษายน ๒๕๖๑






















[๑] ราชกิจจานุเบกษา
เล่ม ๑๓๕/ตอนพิเศษ ๖๑ ง/หน้า ๖๑/๑๕ มีนาคม ๒๕๖๑